
Opatija – mondeno lječilište kraja 19. i početkom 20 stoljeća

Od druge polovice 19. stoljeća započinje turistički razvoj Opatije, najprije izgradnjom ljetnikovca Villa Angiolina 1844. godine, a kasnije i prvih hotela Quarnero (danas Kvarner; 1884. godine) i Kronprinzessin Stephanie (danas Imperial; 1885. godine). Od tog vremena pa sve do početka prvog svjetskog rata stvaraju se i brojni drugi hoteli, luksuzne vile, ljetnikovci, pansioni, sanatoriji i paviljoni. Uz hotele, vile i pansione su istodobno izgrađeni i paviljon sa zatvorenim bazenom za kupke u zagrijanoj morskoj vodi, kupalište s odijeljenim kabinama za muškarce i žene, obalni put od Voloskog preko Opatije do Lovrana u dužini od 12 km te brojni parkovi. 

Godine 1889. Opatija je proglašena klimatskim lječilištem. Opatija je tako uz Nicu, Cannes, Biarritz i Karlove Vary postala jedno od najznačajnijih europskih mondenih lječilišta tog doba.

U Opatiji su boravili kraljevi i carevi, književnici, filozofi, pisci, pjesnici i glazbenici. Posebno treba spomenuti cara Franju Josipa, cara Vilima II, rumunjsku kraljicu Elizabetu, caricu Sissi, pisce A. P. Čehova i Jamesa Joycea, plesačicu Isadoru Duncan, skladatelje Gustava Mahlera i Giacoma Puccinija. Vidjeti i biti viđen - za to je trebalo doći u Opatiju.


Repozicioniranje Opatije iz mondenog lječilišta u ljetovalište za srednji društveni sloj
Već u razdoblju između dva svjetska rata, a posebice nakon II. svjetskog rata, turizam u Opatiji počinje se postupno orijentirati na ljetnu sezonu, postupno napuštajući osnovni koncept svog nastanka – mondeno lječilište. Umjesto daljnjeg razvoja turističkog proizvoda namijenjenog visokim društvenim krugovima, Opatija se postupno okreće tržištu srednjeg i nižeg srednjeg građanskog sloja koji posjećuje istočnu jadransku obalu, gubeći se time u masovnosti ponude. 

Ne prepoznajući naslijeđene vrijednosti turističkog proizvoda, Opatija postupno gubi tržišnu utakmicu sa svojim povijesnim rivalima. Preobržavajući se u destinaciju odmorišnog turizma ljetnih mjeseci, Opatija počinje zanemarivati svoj strateški potencijal cjelogodišnje destinacije i definitivno osuđuje sebe na postupno, ali sigurno zaostajanje jer se, zbog prostorne ograničenosti, ne može nositi s ostalim europskim i istočno jadranskim destinacijama masovnog turizma koji preuzimaju primat u segmentu odmorišnog turizma ljetnih mjeseci. 

Arhitektura u Opatiji druge polovice 20. stoljeća samo potvrđuje bezidejnost i ne razumijevanje „bisera jadranske obale“. Predvodnici arhitektonskog ne razumijevanja Opatije su svakako hotel Ambasador, hotel Adriatic, hotel Paris i stambeno naselje Kosovo. 

Na razvoj turizma u Opatiji u posljednjih dvadesetak godina dodatno su utjecala ratna događanja u Republici Hrvatskoj i poratno gospodarsko zaostajanje RH u odnosu na razvijene zemlje EU.

Redefiniranje Opatije u budućnosti u Top SPA, wellness & relax destinaciju

Prepoznajući geo-stratešku poziciju Opatije, visokokvalitetnu arhitektonsku vrijednost objekata i visokovrijednu parkovnu baštinu, smatramo da se razvoj Opatije, a time i obnova i izgradnja objekata LRH u Opatiji maksimalno moraju usmjeriti u pravcu Opatije kao odmorišne destinacije više srednje klase ovog dijela Europe, koji odmor u izvan ljetnim mjesecima prihvaćaju u obliku pružanja SPA i wellness usluga. 

Druga polovica 20. stoljeća je na ovim prostorima definirala novu turističku ponudu koja omogućuje produljenje sezone. Opatija je prepoznala svoju geo-stratešku poziciju za pružanje takve usluge, te je od sedamdesetih godina prošlog stoljeća izgrađeno nekoliko hotela koji nose naziv hotel kongresnog tipa. 

Uvažavajući sve prije rečeno, strateško pozicioniranje objekata LRH u Opatiji ide u pravcu da se povijesni hoteli definiraju kao SPA i wellness hoteli visoke razine pružanja usluge, a da se hoteli izgrađeni od druge polovice 20. stoljeća definiraju kao hoteli kongresnog tipa.

Povijesni hoteli su rijetkost na istočno jadranskoj obali, općenito i na mediteranu u cijelosti i te hotele treba posebno vrednovati jer ugoda boravka u stoljetnim hotelima je neusporedivo viša u odnosu na ugodu boravka u hotelima kojima dominira beton i staklo. Intimnost i pažnja koju trebaju gosti SPA i wellness hotela daleko bolje se može pružiti u povijesnim hotelima gdje svaki kutak ima svoju priču i gdje je svaki kutak, kutak za opuštanje i razbibrigu.  

Noviji hoteli, koji samom svojoj arhitekturom, interijerom i materijalima upućuju na funkcionalnost, praktičnost i dinamičnost puno su primjereniji poslovnom okruženju, gdje Opatija svoju tržišnu nišu može pronaći u obliku kongresne ponude. Opatija je u proteklih četrdesetak godina razvila kongresni turizam i postavila se kao jedna od vodećih kongresnih destinacija u Hrvatskoj. Glavni nedostatak daljnjem većem iskoraku u pružanju kongresne ponude je skučenost objekata u Opatiji, čime su i površine hotela, a time i kapaciteti hotela ograničeni tom činjenicom. Ograničenost smještajnih kapaciteta uvjetuje i ograničenost kongresne ponude. Analiza tržišta koju je proveo LRH potvrđuje da je optimalan kongresni kapacitet po hotelu u Opatiji od 100 do 350 sjedećih mjesta, te se uz kapacitet Kristalne dvorane hotela Kvarner od 1.100 sjedećih mjesta više nego dovoljno zadovoljavaju potrebe LRH i za povremenim kongresima većeg broja sudionika. Iako kongresni turizam značajno doprinosi produljenju sezone, te bi Opatiju u svakom slučaju trebalo i dalje razvijati u pravcu destinacije kongresne ponude, treba biti svjestan gospodarskog okruženja koji je važan i ograničavajući čimbenik razvoja kongresnog turizma u bilo kojoj destinaciji.
Uspjeh re pozicioniranja turističke destinacije Opatije u najznačajniju SPA, wellness i relax te kongresnu destinaciju ovog dijela Europe uvelike ovisi i o prometnoj povezanosti Opatije. Kvalitetna i zadovoljavajuća cestovna infrastruktura u smjeru sjevera i zapada s jedne strane, te stanje željezničke infrastrukture i zračna povezanost s emitivnim tržištima s druge strane, definiraju Opatiju (izvan glavne turističke sezone) kao „auto“ destinaciju, čime su bitno ograničena potencijalna emitivna tržišta. To posebice vrijedi za kongresni turizam gdje se emitivno tržište ograničava na područje Hrvatske, Slovenije i sjeveroistočne Italije, gdje je gospodarska snaga tih triju tržišta izuzetno ograničena i nedovoljna za daljnji značajan iskorak u tom području pružanja turističke usluge. 

Uvažavajući sve gore navedeno, destinaciju Opatija treba promatrati kao visoko kvalitetnu destinaciju s izuzetnim potencijalom za cjelogodišnje poslovanje koji svoj daljnji strateški razvoj mora temeljiti na svom iskonskom načelu: Opatija kao mondeno lječilište, što prevedeno na rječnik 21. stoljeća znači: Opatija kao Top SPA, wellness & relax destinacija.
Repozicioniranje i razvoj hotela i vila LRH

Prepoznajući geo-stratešku poziciju Opatije, visokokvalitetnu arhitektonsku vrijednost objekata i visokovrijednu parkovnu baštinu, re pozicioniranje i razvoj hotela i vila LRH u Opatiji ide u pravcu da se povijesni hoteli definiraju kao SPA i wellness hoteli visoke razine pružanja usluge, a da se hoteli izgrađeni od druge polovice 20. stoljeća definiraju kao hoteli kongresnog tipa.

LRH je u svojoj viziji razvoja predvidjela tržišnu pozicioniranost svakog objekta u Opatiji, pa se u nastavku daju osnovne konture razvoja pojedinog objekta.

Hotel Belvedere se predviđa obnoviti u hotel SPA relax tipa, četiri zvjezdice (interna kategorizacija: pet zvjezdica), s minimalno 120 smještajnih jedinica, piano barom, bečkom kavanom s terasom u parku hotela te wellnessom za potrebe gostiju hotela (sauna, masaža, medicinske usluge, zatvoreno/otvorenim bazenom), usmjeren prije svega damama i gospodi u srednjim i zrelim godinama. Prilikom obnove maksimalni akcent bi bio usmjeren u zadržavanju inicijalne arhitekture objekta (i interijera i eksterijera) te na visoko vrijedno hortikulturno okruženje, a adekvatno bi se toplom vezom povezala depadansa sa zgradom hotela.

Hotel Kvarner, prvi i jedinstveni hotel na Jadranu, predviđa se obnoviti u hotel top SPA relax tipa, pet zvjezdica (interna kategorizacija: šest zvjezdica), s top SPA wellness centrom za potrebe gostiju hotela, otvorenim i zatvorenim bazenom, usmjeren prije svega damama i gospodi u srednjim i zrelim godinama, visoke platežne moći. Prilikom obnove hotela maksimalni akcent bi bio usmjeren na zadržavanju inicijalne arhitekture objekta (i interijera i eksterijera), vraćanju sjaja jedinstvenoj Kristalnoj dvorani te na obogaćenju vrijednog hortikulturnog okruženja gdje bi se i dio postojeće terase hortikulturno obogatio. Redefiniranjem prostora restorana Zelengaj, predvidilo bi se monumentalno stubište od ulice M.Tita do glavnog ulaza u Kristalnu dvoranu. Nivo kvalitete obnove hotela Kvarner pratila bi i obnova ville Amalia, koja bi se toplom vezom povezala s hotelom Kvarner.

Hotel Imperial se predviđa obnoviti u hotel SPA tipa, četiri zvjezdice (interna kategorizacija: pet zvjezdica), s minimalno 100 smještajnih jedinica, aperitiv barom, bečkom kavanom, te wellnessom za potrebe gostiju hotela (sauna, masaža, terapeutske dvorane, kupelji, mini zatvoreni bazen), usmjeren prije svega individualnim gostima srednjim i zrelih godina. Prilikom obnove maksimalni akcent bi bio usmjeren u zadržavanju inicijalne arhitekture objekta (i interijera i eksterijera) i isticanje posebnosti hotela (monumentalno vanjsko i unutarnje stubište, Zlatna dvorana, pult recepcije i slično) uz razmatranje mogućnost dodatne izgrađenosti objekta u visinu (prije svega u dijelu iznad Zlatne dvorane).

Hotel Zagreb se predviđa u potpunosti srušiti i na mjestu postojećeg hotela te na prostoru sadašnjeg parkirališta sa sjeverne strane hotela izgraditi novi hotel MICE & city break tipa, četiri zvjezdice, s minimalno 150 smještajnih jedinica, multifunkcionalnim kongresnim dvoranama maksimalnog kapaciteta 250 osoba, mini business centrom i well being zonom (mini fitness, mini sauna zona), namijenjen prije svega poslovnim ljudima u pred i posezoni, a srednjovječnim parovima u ljetnoj sezoni. 
Hotel Palace zajedno s hotelom Bellevue se predviđa obnoviti u hotel s najboljim SPA centrom u ovom dijelu Europe, četiri zvjezdice (interna kategorizacija: pet zvjezdica za hotel Palace) s bečkom kavanom, aperitiv barom, bibliotekom, velikim SPA centrom otvorenim za javnost. Hotel bi bio usmjeren prije svega na individualne goste srednjih godina. Prilikom obnove maksimalni akcent bi bio pravcu zadržavanja inicijalne arhitekture objekta (i interijera i eksterijera) uz razmatranje mogućnosti dodatne izgrađenosti objekta u visinu. Prostor između hotela Palace, Bellevue i ville Slatine pretvorio bi se u park i tako bi postao ugodna spojnica između ta tri kapitalna objekta.

Hotel Residenz se predviđa obnoviti te toplom vezom povezati s hotelom Kristal koji bi tada zajedno kao jedna cjelina s četiri zvjezdice, bili namijenjeni prije svega individualnim gostima srednjih godina i zrelije dobi te organiziranim grupama. Prilikom obnove akcent bi bio pravcu zadržavanja inicijalne arhitekture objekta uz razmatranje mogućnosti dodatne izgrađenosti objekta u visinu te pretvaranja postojećeg restorana u kavanu s terasom i parkom.
Hotel Ičići se predviđa u cijelosti srušiti i na prostoru sadašnjeg hotela i okućnice hotela izgraditi Family resort hotel, tri plus zvjezdice, s 300 hotelskih soba obiteljskog koncepta, bazensko-animacijsko-ugostiteljski otvoreni kompleks s dječjim igralištem, fitness centrom, sauna zonom sa chill out zonom, namijenjen prije svega obiteljima s djecom.
Ograničenja u razvoju projekata

Generalno govoreći, postoje dvije grupe ograničavajućih faktora razvoja projekata:

1. Imovinsko-pravna ograničenja

2. Prostorno-planska ograničenja

Ad 1)   Imovinsko-pravna ograničenja razvoja projekta

Imovinsko-pravna ograničenja razvoja projekta leže u činjenici da kod niti jednog projekta nisu u cijelosti regulirani imovinsko-pravni odnosi koji omogućavaju da LRH ishodi potvrde glavnih projekata te je stoga formirana radna skupina stručnjaka LRH i Grada Opatija koja će pronaći optimalan način da se Sporazum o razrješenju imovinsko-pravnih odnosa i prijenosu 25%+1 dionice od 14. lipnja 2007. godine u što kraćem roku sprovede u djelo, na obostrano zadovoljavajući način. Osim toga, LRH ima potrebu da jedan dio čestica zemlje, a u cilju podizanja kvalitete turističkog proizvoda, otkupi ili dugoročno zakupi od Grada Opatije, pa će stoga tijekom jeseni 2011. godine dostaviti Gradu Opatija popis čestica zemlje za koje je zainteresirana za otkup ili dugoročni zakup odnosno zamjenu zemljišta.

Ad 2)   Prostorno-planska ograničenja razvoja projekta

Dvije su glavne grupe prostorno-planskih ograničenja razvoja projekta:

a) Uvjeti gradnje i rekonstrukcije građevina kod dijela projekata LRH

b) Namjena prostora koja ne odgovara viziji razvoja LRH

a) Uvjeti gradnje i rekonstrukcije građevina, u okviru ugostiteljsko-turističke namjene prostora, ne zadovoljavaju u cijelosti potrebe LRH, stoga LRH ima potrebe za određenim izmjenama kako bi se koeficijenti izgrađenosti, koeficijenti iskoristivosti, dozvoljeni broj nadzemnih etaža, visine građevina i slično, prilagodili viziji razvoja pojedinih projekata LRH, a sve s ciljem da se s podizanjem kvalitete turističkog proizvoda i njezine međunarodne kompetitivnosti, podigne i razina turističke destinacije Opatija.

b) Namjena prostora koja ne odgovora viziji razvoja LRH se odnosi prije svega na potrebu redefiniranja namjene prostora na prostoru hotela Zagreb, gdje je trenutno važećim UPU-om predviđena gradnja i rekonstrukcija građevina društvenih djelatnosti, kongresni centar (D75), umjesto inicijalne ugostiteljsko-turističke namjene tog prostora. Izgradnja kongresnog centra, a posebice kongresnog centra kapaciteta s više od tisuću sjedećih mjesta, nikako se ne uklapa u viziju razvoja LRH. Naime, prilikom nedavnog istraživanja segmenta MICE tržišta za potrebe tržišnog pozicioniranja buduće multifunkcionalne dvorane iza hotela Imperial, tržišno je ispitana i opcija kongresne dvorane kapaciteta tisuću sjedećih mjesta. Rezultat ispitivanja tržišta ukazalo je da LRH ima potrebe za korištenjem dvorane kapaciteta od tisuću sjedećih mjesta, ne više od 12 puta godišnje, ukupno 24 dana godišnje. LRH redovno i intenzivno prati događanja na regionalnom MICE tržištu i upoznata je i svjesna pozicije pojedinih hotelskih kuća na Jadranu koji su iz razloga nedovoljnog i neadekvatnog istraživanja i analize MICE tržišta pre dimenzionirali svoje kongresne kapacitete koje nisu tržišno valorizirali i ekonomski isplatili. Stoga, LRH nema potrebe, a niti ambicije da bi bio investitor ili suinvestitor u takvom i sličnim projektima. Osim toga, kapacitet Kristalne dvorane hotela Kvarner od 1.100 sjedećih mjesta, u kontekstu obnove hotela Kvarner i sadržajnog osuvremenjivanja Kristalne dvorane, njen kapacitet će više nego zadovoljiti potrebe LRH za kongrese i manifestacije većeg broja sudionika. Vjerujemo, da će i ostali hotelijeri u Opatiji prepoznati mogućnost korištenja Kristalne dvorane kod velikih kongresa i manifestacija. Povijesna vrijednost Kristalne dvorane uz korištenje najsuvremenije opreme, ponovno će vratiti ovu dvoranu na najistaknutije mjesto za održavanje kongresa i manifestacija u ovom dijelu Europe.
Zaključak

1. Opatija je visoko kvalitetna destinacija s izuzetnim potencijalom za cjelogodišnje poslovanje koji svoj daljnji strateški razvoj mora temeljiti na svom iskonskom načelu: Opatija kao mondeno lječilište, što prevedeno na rječnik 21. stoljeća znači: Opatija kao Top SPA, wellness & relax destinacija.
2. Prepoznajući geo-stratešku poziciju Opatije, visokokvalitetnu arhitektonsku vrijednost objekata i visokovrijednu parkovnu baštinu, re pozicioniranje i razvoj hotela i vila LRH u Opatiji ide u pravcu da se povijesni hoteli definiraju kao SPA i wellness hoteli visoke razine pružanja usluge, a da se hoteli izgrađeni od druge polovice 20. stoljeća definiraju kao hoteli MICE tipa.
3. Za daljnji razvoj projekata izgradnje i obnove hotelskih kapaciteta LRH potrebno je prioritetno riješiti imovinsko-pravne i prostorno-planske ograničavajuće faktore, koje LRH ne može samostalno riješiti bez konkretne suradnje od strane Grada Opatije.

4. LRH generalno prati viziju razvoja destinacije Opatija koju je Grad Opatija zacrtao kroz prostorne planove (uz manje izmjene i dopune u uvjetima gradnje i rekonstrukcije), osim u dijelu razvoja na prostoru sadašnjeg hotela Zagreb, gdje LRH ne može prihvatiti viziju razvoja u pravcu izgradnje kongresnog centra jer argumentirano smatra da je izgradnja hotela MICE & city break tipa jedino tržišno opravdano i prihvatljivo rješenje za taj visoko vrijedan prostor. 

5. LRH je prepoznala i čvrsto stoji na stanovištu da daljnji razvoj turističkog proizvoda Opatije treba biti u ostvarenju projekata koji omogućuju cjelogodišnje poslovanje čime se stvaraju preduvjeti za dugoročan stabilan razvoj Opatije kao destinacije, a time i LRH kao jednog od ključnih gospodarskih subjekta u gradu Opatiji i njenoj rivijeri.

LRH, 2011.

